<classify> MKUU wa Wilaya ya Geita, Josephat Maganga amewataka wachimbaji na wachenjuaji wa dhahabu mkoani humo kuzingatia taratibu na matumizi salama ya kemikali na watakaokiuka wataadhibiwa.Alisema hayo kwa niaba ya Mkuu wa Mkoa wa Geita wakati akifunga mafunzo ya matumizi salama ya kemikali kwa wachimbaji na wachenjuaji wa dhahabu wa mkoa huo yaliyoandaliwa na Mamlaka ya Maabara ya Mkemia Mkuu wa Serikali, Kanda ya Ziwa katika ukumbi wa Halmashauri ya Wilaya Geita.Najua mmejifunza mengi na mmepata uelewa wa kutosha. Mkienda kwenye shughuli zenu za uchimbaji mkatekeleze kwa vitendo elimu hii kulinda afya za wananchi na mazingira.Tukigundua umepata elimu hii na hautekelezi kwa vitendo ulichojifunza, basi tutakuchukulia hatua kwa sheria tulizonazo, alisema.Mnatakiwa kutambua pamoja na kupata fedha kutokana uchimbaji wa madini, ni muhimu kulinda afya za wananchi kwa matumizi yasiyo salama ya kemikali ambazo nyie wataalam mnatakiwa kuzisimamia.Aliwataka kuwa mabalozi kwa wachimbaji ambao hawajaweza kuhudhuria mafunzo ili kusaidia kupunguza madhara yanayoweza kusababishwa na kemikali zisipotumika vizuri katika shughuli zao.Msifunge mdomo mnapotoka hapa kwenda maeneo yenu ya uchimbaji bali muwe mabalozi wa kupeleka habari njema ya matumizi salama ya kemikali kwa wenzenu. Elimu mliyoipata mkaitumie kupunguza na kuondoa upungufu maeneo ya kazi na kulinda afya zenu, ya jamii inayowazunguka na mazingira na mkipata changamoto ya matumizi ya kemikali msisite kuwasiliana na wahusika kupata msaada, alisema.Alisema mafunzo hayo hayataishia kwa kundi la wachenjuaji tu bali yatatolewa pia kwa maofisa wa serikali wanaosimamia maeneo ya uchenjuaji, wamiliki wa maeneo ya uchenjuaji na migodi na baada ya hapo, pia itakuwa imesaidia sana jamii katika kujilinda dhidi ya kemikali na kulinda mazingira.Akizungumza kabla ya mgeni rasmi kufunga mafunzo hayo, Mkemia Mkuu wa Serikali, Dk Fidelice Mafumiko alisema mamlaka ya maabara ya mkemia mkuu wa serikali itaendelea kutoa mafunzo kwa wachimbaji wa madini na kufungua ofisi katika mkoa wa Geita ili kusogeza huduma karibu na wananchi.Washiriki wa mafunzo wametupa hamasa kubwa ya kutoa mafunzo ya namna hii kila mara kuongeza uelewa wa matumizi salama ya kemikali katika uchenjuaji. Mamlaka ina mpango wa kuanzisha ofisi ndogo Geita kusogeza huduma karibu na wananchi na jamii ya wachimbaji wa dhahabu, alisema.Washiriki 78 walikabidhiwa vyeti na Mkuu wa Wilaya huyo, Maganga baada ya kukamilisha mafunzo.  <topic>: kitaifa 